

 **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄԻՆ**

**ՂԵԿԱՎԱՐ**

Հ Ր Ա Մ Ա Ն

19 մայիսի 2023 թվականի N 1270-Ա

ԹՈւՐՔԻԱՅԻ ՀԱՆՐԱՊԵՏՈՒԹՅՈՒՆԻՑ ԵՎ ՀՈՐԴԱՆԱՆԻ ՀԱՇԻՄՅԱՆ ԹԱԳԱՎՈՐՈՒԹՅՈՒՆԻՑ ԱՆԱՍՆԱԲՈՒԺԱԿԱՆ ՀՍԿՈՂՈՒԹՅԱՆ ԲԵՌՆԵՐԻ ՆԵՐՄՈՒԾՈՒՄԸ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ԱՐԳԵԼԵԼՈՒ ՄԱՍԻՆ

 Ղեկավարվելով Եվրասիական տնտեսական միության մասին պայմանագրի 56-րդ հոդվածի 4-րդ մասով, Հայաստանի Հանրապետության վարչապետի 2019 թվականի դեկտեմբերի 19-ի N 1940-Լ որոշման հավելվածի 19-րդ կետի 7-րդ ենթակետով, հիմք ընդունելով Թուրքիայի Հանրապետությունում արձանագրված դաբաղ հիվանդության վերաբերյալ Կենդանիների առողջության համաշխարհային կազմակերպության (OIE) հաղորդագրությունը, անասնաբուժության վարչության պետի` 2023 թվականի մայիսի 16-ի թիվ Ն/4590-2023 զեկուցագիրը, ինչպես նաև դաբաղ հիվանդության մուտքը Հայաստանի Հանրապետություն կանխելու նպատակով ՝

*Հ Ր Ա Մ Ա Յ ՈՒ Մ ԵՄ՝*

1․ Հայաստանի Հանրապետության սննդամթերքի անվտանգության տեսչական մարմնի անասնաբուժության վարչության, սահմանային հսկիչ կետերի համակարգման բաժնի և սահմանային հսկիչ կետերի պետերին՝ 2023 թվականի մայիսի 20-ից չթույլատրել Թուրքիայի Հանրապետությունից և Հորդանանի Հաշիմյան Թագավորությունից, ինչպես նաև այլ երկրներից թուրքական և hորդանանական ծագում ունեցող խոշոր և մանր եղջերավոր կենդանիների, խոզերի, հյուսիսային եղջերուների, դաբաղի նկատմամբ ընկալունակ վայրի կենդանիների, ուղտերի և ուղտազգիների այլ ներկայացուցիչների (լամաներ, ալպականեր, վիգոններ), բոլոր տեսակի գազանանոցային և կրկեսային կենդանիների, արտադրող ցուլերի, վարազների, խոյերի, նոխազների սերմնահեղուկի, խոշոր եղջերավոր կենդանիների և խոզերի սաղմերի, խոշոր և մանր եղջերավոր կենդանիներից ստացված կաթի և կաթնամթերքի, դաբաղի նկատմամբ ընկալունակ կենդանիների սպանդից ստացված մսի, մսամթերքի և հումքի, կաշվե, աղիքային հումքի, խոզաստևի, որսորդական հաղթանշանների, մսոսկրային ալյուրի, կերերի, լրացակերերի (բացառությամբ սինթետիկ և քիմիական նյութեր պարունակող լրացակերերի) ներմուծումը՝ մինչև Կենդանիների առողջության համաշխարհային կազմակերպության Ցամաքային կենդանիների առողջության օրենսգրքով հաստատված դրույթներին համապատասխան Թուրքիայի Հանրապետությունում և Հորդանանի Հաշիմյան Թագավորությունում դաբաղ հիվանդության վերացման մասին տեղեկատվության հրապարակումը:

2․ Սույն հրամանի 1-ին կետով սահմանված արգելքը չի տարածվում այն անասնաբուժական հսկման ենթակա ապրանքների վրա, որոնց մասով մատակարարման պայմանագրերը կնքվել են մինչև 2023 թվականի մայիսի 20-ը և ուղեկցվում են Հայաստանի Հանրապետության սննդամթերքի անվտանգության տեսչական մարմնի կողմից տրամադրված թույլտվությամբ։

 ՊԱՐՏԱԿԱՆՈՒԹՅՈՒՆՆԵՐԸ ԿԱՏԱՐՈՂ՝

 ՍՈՆԱ ԾԱՌՈւԿՅԱՆ



 2023 թ. մայիսի 19

 ք․Երևան